Delhi Political News: जीएसटी की सराहना, लेकिन स्पष्टीकरण चाहते हैं कारोबारी - gst traders delhi transport cat | Navbharat Times
ELECTION_TOPBAND_1580312314070
gst traders delhi transport cat
जीएसटी की सराहना, लेकिन स्पष्टीकरण चाहते हैं कारोबारी
दिल्ली कें कारोबार करना हो जाएगा आसान, सिर्फ एक टैक्स लगने से कारोबारी जगत में खुशी
सांध्य टाइम्स | Updated: 04 Aug 2016, 12:35:00 PM IST
दिल्ली के कारोबारी नेताओं ने केंद्र सरकार द्वारा पारित किए गए वस्तु एवं सेवा कर (जीएसटी) विधेयक की सराहना की है और कहा कि इस बिल के लागू होने से राजधानी के कारोबारियों को व्यापार करने में आसानी रहेगी। वैसे कारोबारी इस कानून की कुछ धाराओं को लेकर असमंजस में हैं और उनका कहना है कि सरकार को इस बाबत स्पष्टीकरण जारी करना चाहिए।
दिल्ली प्रदेश ट्रेडर्स एसोसिएशन के अध्यक्ष विजय गुप्ता ने बिल पास कराने पर केंद्र सरकार व वित्त मंत्री अरुण जेतली की सराहना की है और कहा कि इसके लागू होने से अब दिल्ली से दूसरे राज्यों में माल भेजना आसान हो जाएगा। कंफेडरेशन ऑफ ऑल इंडिया ट्रेडर्स (कैट) के महासचिव प्रवीण खंडेलवाल के मुताबिक जीएसटी लागू होने से देश के टैक्स सिस्टम में बड़ा बदलाव आएगा, जिससे सरकार, कारोबारी और आम आदमी को भी लाभ मिलेगा। केमिकल मर्चेट एसोसिएशन के पूर्व अध्यक्ष सुशील कुमार गोयल का कहना है कि जीएसटी का एक सबसे बड़ा लाभ यह होगा कि अब दिल्ली के कारोबारियों को सिर्फ एक ही टैक्स देना होगा, वरना वे कई टैक्स की भरमार से परेशान हुए जा रहे थे।
भारतीय उद्योग व्यापार मंडल के प्रदेश महासचिव हेमंत गुप्ता के अनुसार सरकार को जीएसटी से आवश्यक खाद्य पदार्थों को अलग रखना चाहिए। इन पर पहले भी टैक्स नहीं था। अगर अब पर टैक्स लगा दिया गया तो खाने के सामान महंगे हो जाएंगे। दिल्ली गुड्स ट्रांसपोर्ट आर्गनाइजेशन के अध्यक्ष राजेंद्र कपूर ने इस बात पर खुशी जताई है कि अब सभी राज्यों में चुंगी समाप्त हो जाएगी, साथ ही एक्साइज, सर्विस और वैट दर सभी राज्यों में एक समान हो जाएंगे। दिल्ली इलेक्ट्रिकल ट्रेडर्स एसोसिएशन के पदाधिकारी अजय शर्मा ने जीएसटी का स्वागत करते हुए कहा कि अच्छा हुआ कि मामले पर राजनीतिक सहमति बनी और यह राज्यसभा से पारित हो गया है। देश की तरक्की के लिए एक टैक्स की दरकार सालों से थी। उन्होंने कहा कि इस कानून में कारोबारियों के खिलाफ कुछ मसलों में गिरफ्तारी व सजा का प्रावधान है। इस मामले में सरकार को स्पष्टीकरण करना चाहिए। चांदनी चौक सर्व व्यापार मंडल के महासचिव संजय भार्गव का कहना है कि देश की तरक्की और भ्रष्टाचार को रोकने के लिए इस बिल का पास होना जरूरी था। उम्मीद करेंगे कि देश और दिल्ली का कारोबार अब तेजी से तरक्की करेगा।
Web Title gst traders delhi transport cat(News in Hindi from Navbharat Times , TIL Network)
और जानें:स्पष्टीकरणसजा प्रावधानजीएसटीगिरफ्तारीकारोबारी खुशकारोबार आसानPolitics NewsPolitics News in HindiPolitics Latest NewsPolitics Headlinesराजनीति समाचार